Tervolan pieni kunta eteläisessä Lapissa yllättää omalaatuisella rakkauselämällään.

Tervolaan perustettiin 150-paikkainen vastaanottokeskus viime syksynä. Monet turvapaikanhakijamiehet ovat löytäneet uudesta kotipaikastaan myös rakkautta.

Tervolalaiset muodostavat ennakkoluulottomasti miespareja, naispareja ja eri etnisen taustan omaavia pareja, vaikka lestadiolainen herätysliike elää kunnassa vahvana.

Tervolan arkielämä koki ison mullistuksen viime syksynä, kun kuntaan perustettiin vastaanottokeskus. 3 000 asukkaan kuntaan ilmestyi yhtäkkiä 150 turvapaikanhakijaa. Heistä suurin osa oli perheitä, mutta osa myös yksinäisiä miehiä.

Puolen vuoden yhteiselon jälkeen turvapaikanhakijat ovat löytäneet Tervolasta myös rakkautta. Kymmenkunta tervolalaisnaista seurustelee vakavissaan maahanmuuttajamiehen kanssa.

Yksikään pareista ei halunnut antaa haastattelua suhteestaan. Pienellä paikkakunnalla rakkauden julistaminen ei ole aina viisasta.

– Tämä on vaikea asia molemmille osapuolille ja myös heidän perheilleen, perusteli eräs uuden rakkauden löytänyt nainen kieltäytymistään.

Paikallisessa pubissa asioivat tervolalaismiehet eivät ihmettele uudenlaista parinmuodostusta.

– Hyvä vain jos Tervolaan saadaan uutta elämää. Paikalliset miehetkin ottaisivat maahanmuuttajanaisista puolisoita, jos se olisi mahdollista. Mutta kun tulijat ovat pääasiassa miehiä ja perheitä, harmittelee ravintola Zarassa istuva mieskaksikko.

Mari Puhakka ja Terhi Vartiainen tulivat ulos kaapista kaksi vuotta sitten. Naisparin suhde oli Tervolan kuumin puheenaihe aikansa, mutta sitten tulivat turvapaikanhakijat. MIRJA RINTALA

Kaksi tv-paria

Television Kielletty rakkaus -ohjelma toi suomalaisten tietoisuuteen kaksi tervolalaista paria, lesbot

Mari Puhakan

ja

Terhi Vartiaisen

sekä rakkauden takia papin virasta erotetun

Kuisma Suopelan

ja hänen vaimonsa

Pirjon

.

Ohjelmassa on kaikkiaan kaksitoista paria. Niistä valikoitui yllättäen kaksi pienestä lappilaiskunnasta.

– Halusimme pitää huolen että ohjelmaan otetaan mukaan pariskuntia eri puolilta, mutta se että niin pieneltä paikkakunnalta kuin Tervolasta löytyi kaksi upeaa pariskuntaa, on ihan täyttä sattumaa, vakuuttaa tuottaja Krista Mantsinen Century Films Oy:stä.

Ohjelmaan oli yleinen rekrytointimainos ja sitä kautta tuotantoyhtiöön tuli paljon hakemuksia erilaisilta pariskunnilta, joiden rakkaus on kohdannut vastustusta ja vihaa. Pirjo ja Kuisma Suopelaa tuotantoyhtiö pyysi mukaan.

– Sarjaan mukaan otetut ovat kaikki erittäin rohkeita pariskuntia ja koemme erilaisia, herkkiä tarinoita ohjelmassa. Rakkaus voittaa ja on rikkautta uskaltaa olla avoimesti aito oma itsensä. Nostan selkä suorana lippua rohkeille pareille, Mantsinen sanoo.

Pirjo ja Kuisma Suopela rakastuivat ja menivät naimisiin, vaikka ortodoksinen kirkko ei sitä suvainnut. Kuisma joutui luopumaan papin virastaan ja toimii nyt uskonnonopettajana. MIRJA RINTALA

Pappius riistettiin

Tervolan Varejoella asuvat Pirjo ja Kuisma Suopela ovat muutamassa vuodessa sopeutuneet elämään ilman Kuisman ortodoksisen seurakunnan pappisvirkaa.

Kuisma Suopela jäi leskeksi vuonna 2010. Hän löysi rinnalleen toisen lesken eli Pirjon, jonka kanssa vietettiin häitä tammikuussa 2013. Se oli ortodoksisen kirkon mielestä väärin, sillä ikivanhojen sääntöjen mukaan leskeksi jäänyt pappi ei saa mennä uudestaan naimisiin vaan hänen pitää elää selibaatissa.

– Metropoliitta puhutteli minut ja antoi ensin toimituskiellon ja myöhemmin piispainkokous riisti pappeuden. Se tuntui kolmenkymmenen vuoden pappisuran jälkeen kohtuuttomalta ja katkeralta, Kuisma kuvailee tilannetta.

Pirjo ja Kuisma ovat halunneet tehdä tarinastaan julkisen, sillä ortodoksisessa kirkon johdossa eletään heidän mukaansa henkisessä rappiotilassa.

– Ortodoksisen kirkon pitää päästä eroon kulisseista ja kaksinaismoralistisesta käyttäytymisestä. Siellä nojaudutaan vaikenemisen taktiikkaan, Suopelat pohtivat.

Tervolalaiset, seurakuntalaiset sekä muut ystävät ja tuttavat ovat antaneet rakastuneelle parille täyden siunauksensa. Jopa niin perusteellisesti, että isä Kuisman entisen kotikirkon, Varejoen tsasounan palveluksiin jätettiin osallistumatta uuden papin tullessa virkaan Suopelan jälkeen.

– Ihmiset ovat olleet niin ihania. Olemme saaneet tukikirjeitä, joissa sanotaan, että rakastakaa rauhassa toisianne, Pirjo Suopela kertoo kyynel silmäkulmassa

Suvaitsevainen

Vuoden verran Tervolassa asunut

Jashim Chowdaury

on tyytyväinen uuteen kotipaikkaansa, vaikka Helsingistä pohjoiseen muuttaminen oli perheelle iso elämänmuutos.

– Tämä on rauhallinen ja kaunis paikka. Viikolla on hyvin hiljaista, viikonloppuna hieman vilkkaampaa, ravintola Zarassa työskentelevä Jasu sanoo.

Tervolalaiset ovat hänen mukaansa suvaitsevaista ja mukavaa väkeä. Ravintolassa tarjoiltava bangladeshilainen ruokakin on maistunut asiakkaille.

– Tervolalaiset ovat kohdelleet minua ja perhettäni oikein hyvin, he ovat hyväksyneet meidät, vaikka tuntuvat hieman pelkäävän ulkomaalaisia, Jasu arvioi.

Paikallisessa ravintolassa työskentelevä bangladeshilainen Jashim Chowdaury pitää tervolalaisia suvaitsevaisina ja perhekeskeisinä ihmisinä. MIRJA RINTALA

Julkilesbot

Rauhallista rivitaloelämää Tervolan keskustan tuntumassa elävät Mari ja Terhi osaavat suhtautua jo huumorilla pari vuotta sitten tapahtuneeseen kaapista tulemiseensa.

– Olimme jonkin aikaa kylän kuumin puheenaihe, mutta sitten tulivat maahanmuuttajat ja puheenaiheet vaihtuivat, Terhi naurahtaa.

Televisio-ohjelmassa esiintymisen jälkeen pariskunta on saanut vain positiivista palautetta. Vihapostia ei ole ilmaantunut. Tervola on heidän mielestään rauhallinen paikka, enimmäkseen jopa liian rauhallinen.

– Tervola on sisäänlämpiävä paikka aivan kuten muutkin Suomen pienet paikkakunnat. Mutta kunhan poika pääsee yläkoulusta, niin muutan täältä ihan varmasti jonnekin kauas etelämmäs, Mari vakuuttaa.